UPA บวกแรง 6% หลังคว้างานโซลาร์ฟาร์มสหกรณ์เฟส 2 กำลังผลิต 5MW
UPA บวกแรง 6% หลังคว้างานโซลาร์ฟาร์มสหกรณ์เฟส 2 กำลังผลิต 5MW ล่าสุด ณ เวลา 11.33 น. อยู่ที่ 0.52 บาท บวก 0.03 บาท หรือ 6.12% สูงสุดที่ 0.55 บาท ต่ำสุดที่ 0.51 บาท ด้วยมูลค่าซื้อขาย 6.70 ล้านบาท
6 พ.ย. 2560

ผู้สื่อข่าวรายงานว่า ราคาหุ้น บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA ล่าสุด ณ เวลา 11.33 น. อยู่ที่ 0.52 บาท บวก 0.03 บาท หรือ 6.12% สูงสุดที่ 0.55 บาท ต่ำสุดที่ 0.51 บาท ด้วยมูลค่าซื้อขาย 6.70 ล้านบาท ขณะที่ดัชนีตลาดหุ้นไทยโดยรวมบวก 0.08%
ทั้งนี้ ราคาหุ้น UPA ปรับตัวขึ้น หลังจากบริษัทได้รับงานโซลาร์ฟาร์มหน่วยงานราชการและสหกรณ์ฯ เฟส 2 ของกกพ. ขนาดกำลังการผลิต 5MW
โดยเช้าวันนี้ (6 พ.ย.) UPA ระบุว่า โครงการของสหกรณ์ผู้ผลิตและผู้ใช้ปุ๋ยอินทรีย์ อำเภอกระแสสินธุ์ จำกัด ขนาดกำลังผลิตติดตั้ง 5 เมกะวัตต์ (MW) ซึ่งมีบริษัทเป็นผู้สนับสนุนโครงการ เป็นโครงการที่ผ่านการพิจารณาคำร้องและข้อเสนอขอขายไฟฟ้า และมีสิทธิเข้าทำสัญญากับการไฟฟ้าฝ่ายจำหน่าย ตามประกาศสำนักงานคณะกรรมการกำกับกิจการพลังงาน (กกพ.) เรื่อง รายชื่อผู้ผ่านการพิจารณาคำร้องและข้อเสนอขอขายไฟฟ้า และมีสิทธิเข้าทำสัญญาซื้อขายไฟฟ้ากับการไฟฟ้าฝ่ายจำหน่าย โครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์ภาคการเกษตร ระยะที่ 2 ลงวันที่ 3 พฤศจิกายน 2560 ทั้งนี้ บริษัทจะเข้าทำสัญญาซื้อขายไฟฟ้ากับการไฟฟ้าฝ่ายจำหน่ายต่อไป